CELEX: 52016JC0056
Language: hu
Date: 2016-11-23
Title: Együttes javaslat A TANÁCS HATÁROZATA az egyrészről az Európai Unió és tagállamai, és másrészről Kanada közötti stratégiai partnerségi megállapodásnak az Európai Unió nevében történő megkötéséről

EURÓPAI BIZOTTSÁG
            Brüsszel, 2016.11.23.
            JOIN(2016) 56 final
            2016/0373(NLE)
            Együttes javaslat
            A TANÁCS HATÁROZATA
            az egyrészről az Európai Unió és tagállamai, és másrészről Kanada közötti stratégiai partnerségi megállapodásnak az Európai Unió nevében történő megkötéséről
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               E javaslat az egyrészről az Európai Unió és tagállamai, másrészről Kanada közötti stratégiai partnerségi megállapodás (a továbbiakban: a megállapodás) megkötéséről szól.
            
            
               2010. december 8-án a Tanács határozatot fogadott el, melyben felhatalmazta az Európai Bizottságot és az Unió külügyi és biztonságpolitikai főképviselőjét, hogy tárgyalásokat folytassanak az egyrészről az Európai Unió és tagállamai, másrészről Kanada közötti keretmegállapodásról. A megállapodásról szóló tárgyalások 2011 szeptemberében kezdődtek és 2014 szeptemberében a megállapodás parafálásával lezárultak. A tárgyalási folyamat az Európai Külügyi Szolgálat és a bizottsági szolgálatok részvételével zajlott. A tárgyalások során az érintett tanácsi munkacsoportok ülésein konzultáltak a tagállamokkal. A tárgyalások során rendszeresen tájékoztatták az Európai Parlamentet is.
            
            
               A megállapodás aláírásáról és ideiglenes alkalmazásáról szóló tanácsi határozat 2016. október 28-i elfogadását követően a megállapodást 2016. október 30-án aláírták a 16. EU–Kanada csúcstalálkozón.
            
            
               A főképviselő és a Bizottság úgy véli, hogy a Tanács által a megállapodásra vonatkozó tárgyalási irányelvekben meghatározott célkitűzések teljesültek, és a megállapodás benyújtható megkötésre. Ez az együttes javaslat képezi a megállapodás megkötésére vonatkozó jogi eszközt.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •A megállapodások célja és tartalma
            
            
               Az EU és Kanada közötti széles körű együttműködés kezdetei hivatalosan 1976-ra nyúlnak vissza, amikor létrejött a kereskedelmi és gazdasági együttműködésre irányuló keretmegállapodás.
            
            
               Idővel az EU és Kanada közötti együttműködés tovább fejlődött annak érdekében, hogy a politikai párbeszéddel kapcsolatos és közös kül- és biztonságpolitikai kérdésekkel foglalkozzanak, és mára számos ágazatra kiterjed, úgymint a környezetvédelem, a jogérvényesülés és biztonság, a migráció és integráció, a halászat, az oktatás, a kultúra, az emberi jogok, az északi területek fejlesztése és az őslakosokkal kapcsolatos kérdések, a fiatalok közötti cserék és a közlekedésbiztonság.
            
            
               A stratégiai partnerségi megállapodás célja, hogy megerősítse egyrészt az EU és Kanada közötti politikai kapcsolatokat, valamint a kül- és biztonságpolitikai kérdésekben folytatott együttműködést, másrészt pedig fokozza az együttműködést a kereskedelmi és gazdasági kérdéseken túlmutató számos szakpolitikai területen.
            
            
               A megállapodás az EU és Kanada közötti közös demokratikus értékeket rögzíti, továbbá fokozza majd a bilaterális és multilaterális szintű együttműködést. A stratégiai partnerségi megállapodás meg fogja erősíteni a politikai párbeszédet a szakpolitikai területek széles körén, mint például az éghajlatváltozás, az energiaügy, a környezetvédelem, a fejlesztés, a kutatás és innováció, az oktatás és kultúra, a migráció, a terrorizmus elleni küzdelem, valamint a szervezett bűnözés és a számítástechnikai bűnözés elleni küzdelem. Újólag megerősíti a Felek elkötelezettségét a nemzetközi béke és biztonság megőrzése mellett a tömegpusztító fegyverek elterjedésének megakadályozása révén és a kézi- és könnyűfegyverek tiltott kereskedelme elleni intézkedések által.
            
            
               A stratégiai partnerségi megállapodás kialakítja a politikai párbeszéd mechanizmusát a vezetői szintű éves csúcstalálkozók és a miniszteri szintű konzultációk megszervezésével. Miniszteri szintű vegyes bizottságot hoz létre, amely a korábbi transzatlanti párbeszéd helyébe lép, valamint felállítja az együttműködési vegyes bizottságot, melynek célja a Felek közti stratégiai kapcsolat fejlődésének nyomon követése.
            
            
               A megállapodás rendelkezik alkalmazása felfüggesztésének lehetőségéről abban az esetben, ha megsértik az alapvető elemeit, például az emberi jogokat és a nonproliferációt. Ezenkívül a Felek elismerik, hogy az emberi jogok vagy a nonproliferáció különösen súlyos és lényegi megsértése alapot adhat az átfogó gazdasági és kereskedelmi megállapodás felmondására is, összhangban annak 30. cikke (9) bekezdésével.
            
            
               A stratégiai partnerségi megállapodás az átfogó gazdasági és kereskedelmi megállapodással együtt várhatóan kézzelfogható előnyöket és lehetőségeket teremt majd az Unió és Kanada polgárai számára.
            
            
               •Jogalap
            
            
               Az EUMSZ 218. cikke (6) bekezdése a) pontjának iii. alpontja szerint együttműködési eljárások bevezetése útján külön intézményi keretet létrehozó megállapodások megkötéséhez a Tanács a Parlament egyetértését követően határozatot fogad el a megállapodás megkötéséről. Ezenkívül az EUMSZ 218. cikke (8) bekezdésének második albekezdése úgy rendelkezik, hogy a Tanács egyhangúlag jár el, ha a megállapodás olyan területre vonatkozik, ahol az uniós jogi aktusok elfogadásához egyhangúságra van szükség.
            
            
               Valamely, egyidejűleg több cél elérésére irányuló vagy elválaszthatatlan és egymáshoz viszonyítva nem járulékos jellegű több összetevőt magában foglaló intézkedést illetően az Európai Unió Bírósága – arra az esetre, ha így a Szerződés különböző rendelkezései alkalmazhatók – úgy határozott, hogy az ilyen intézkedést kivételesen a különböző, vonatkozó jogalapokra kell alapítani, kivéve, ha az egyes jogalapokhoz előírt eljárások nem összeegyeztethetőek egymással (C-490/10. sz. Európai Parlament kontra Tanács ügyben hozott ítélet, ECLI:EU:C:2012:525, 46. pont).
            
            
               A megállapodás a közös kül- és biztonságpolitika és a fejlett országokkal való technikai együttműködés területén követ célkitűzéseket és e területekről tartalmaz elemeket. A megállapodás ezen elemei elválaszthatatlanok és egymáshoz viszonyítva nem járulékos jellegűek.
            
         
         
            
               A közös kül- és biztonságpolitika területén uniós jogi aktus elfogadásához egyhangúságra van szükség. A megállapodás létrehozza az EU és Kanada közötti együttműködés intézményi keretét.
            
            
               A javasolt határozat jogalapja ezért az EUSZ 37. cikke, valamint az EUMSZ 212. cikkének (1) bekezdése, összefüggésben az EUMSZ 218. cikke (6) bekezdésének a) pontjával és 218. cikke (8) bekezdésének második albekezdésével. Jogalapként nincs szükség további rendelkezésekre (lásd: C-377/12. sz. Bizottság kontra Tanács ügy, ECLI: EU: C: 2014:1903).
            
            
               •A javasolt határozat szükségessége
            
            
               Az EUMSZ 216. cikke úgy rendelkezik, hogy az Unió megállapodást köthet egy vagy több harmadik országgal, ha a Szerződések ilyen megállapodás megkötését írják elő, ha az a Szerződésekben meghatározott célkitűzések elérése érdekében szükséges, ha valamely kötelező erejű jogi aktus ilyen értelmű rendelkezést tartalmaz, vagy ha az a közös szabályokat érintheti, illetve azok alkalmazási körét megváltoztathatja.
            
            
               A Szerződések rendelkeznek a stratégiai partnerségi megállapodáshoz hasonló megállapodások megkötéséről, nevezetesen az EUSZ 37. cikke, valamint az EUMSZ 212. cikkének (1) bekezdése. Ezenkívül a stratégiai partnerségi megállapodás megkötése szükséges a Szerződésekben meghatározott célkitűzések uniós szakpolitikák keretében történő elérése érdekében. E célkitűzések a következők: az emberi jogok megerősítése, a tömegpusztító fegyverek elterjedésének megakadályozása, a terrorizmus elleni küzdelem, a korrupció és a szervezett bűnözés elleni küzdelem, a migráció, a környezetvédelem, az energiaügy, az éghajlatváltozás, a közlekedés, a tudomány és technológia, a foglalkoztatás és szociális kérdések, az oktatás és a mezőgazdaság.
            
            
               2016/0373 (NLE)
            
            
               Együttes javaslat
            
            
               A TANÁCS HATÁROZATA
            
            
               az egyrészről az Európai Unió és tagállamai, és másrészről Kanada közötti stratégiai partnerségi megállapodásnak az Európai Unió nevében történő megkötéséről
            
            
               AZ EURÓPAI UNIÓ TANÁCSA,
            
            
               tekintettel az Európai Unióról szóló szerződésre és különösen annak 37. cikkére,
            
            
               tekintettel az Európai Unió működéséről szóló szerződésre és különösen annak 212. cikke (1) bekezdésére, összefüggésben 218. cikke (6) bekezdésének a) pontjával és 218. cikke (8) bekezdésének második albekezdésével,
            
            
               tekintettel az Európai Bizottság és az Unió külügyi és biztonságpolitikai főképviselőjének együttes javaslatára,
            
            
               tekintettel az Európai Parlament egyetértésére,
            
            
               mivel:
            
            
               (1)A [...]-i (EU) [XXX] tanácsi határozattal
                  1
                összhangban 2016. október 30-án aláírták az egyrészről az Európai Unió és tagállamai, és másrészről Kanada közötti stratégiai partnerségi megállapodást (a továbbiakban: a megállapodás), feltételezve annak egy későbbi időpontban történő megkötését.
            
            
               (2)A megállapodás az együttműködés megerősítésére törekszik számos szakpolitikai területen, így többek között az emberi jogok és alapvető szabadságok, a demokrácia és jogállamiság, a nemzetközi béke és biztonság, valamint a hatékony multilateralizmus, a gazdasági és fenntartható fejlődés, a jogérvényesülés, szabadság és biztonság terén. A megállapodás meg fogja erősíteni a politikai párbeszédet és a konzultációt, valamint miniszteri szintű vegyes bizottságot és együttműködési vegyes bizottságot hoz létre, melyek célja a Felek közti stratégiai kapcsolat fejlődésének nyomon követése.
            
            
               (3)A megállapodást az Unió nevében jóvá kell hagyni,
            
            
               ELFOGADTA EZT A HATÁROZATOT:
            
            
               1. cikk
            
         
         
            
               Az egyrészről az Európai Unió és tagállamai, másrészről Kanada közötti stratégiai partnerségi megállapodás az Unió nevében jóváhagyásra kerül.
            
            
               A megállapodás szövegét csatolták e határozathoz.
            
            
               2. cikk
            
            
               A Tanács elnöke kijelöli a megállapodás 30. cikkében előírt értesítésnek az Unió nevében történő megtételére jogosult személy(eke)t annak kifejezésére, hogy az Unió a megállapodást magára nézve jogilag kötelező erejűnek ismeri el.
            
            
            
               3. cikk
            
            
               Ez a határozat az elfogadásának napján lép hatályba
                  2
               .
            
            
               Kelt Brüsszelben, 
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  A Tanács (EU) 2016/... határozata (...) az egyrészről az Európai Unió és tagállamai, és másrészről Kanada közötti stratégiai partnerségi megállapodásnak az Európai Unió nevében történő aláírásáról és ideiglenes alkalmazásáról, HL L […]., […]., […]. o.
               
               
                  
                     (2)
                  A Tanács Főtitkársága gondoskodik a megállapodás hatálybalépése dátumának az Európai Unió Hivatalos Lapjában való közzétételéről.
               
            
      
    ---documentbreak--- 
      
         
               EURÓPAI BIZOTTSÁG
            Brüsszel, 2016.11.23.
            JOIN(2016) 56 final
            MELLÉKLET
            a következőhöz:
            Együttes javaslatA TANÁCS HATÁROZATA
            
               az egyrészről az Európai Unió és tagállamai, és másrészről Kanada közötti stratégiai partnerségi megállapodásnak az Európai Unió nevében történő megkötéséről
            
               
         
         
            
               STRATÉGIAI PARTNERSÉGI MEGÁLLAPODÁS
            
            
               EGYRÉSZRŐL KANADA,
            
            
               ÉS MÁSRÉSZRŐL AZ EURÓPAI UNIÓ
            
            
               ÉS TAGÁLLAMAI,
            
            
               PREAMBULUM
            
            
            
               egyrészről
            
            
            
                  KANADA, valamint
            
            
            
               AZ EURÓPAI UNIÓ, a továbbiakban: az Unió,
            
            
            
               továbbá
            
            
            
               A BELGA KIRÁLYSÁG,
            
            
            
               A BOLGÁR KÖZTÁRSASÁG,
            
            
            
               A CSEH KÖZTÁRSASÁG,
            
         
         
            
            
               A DÁN KIRÁLYSÁG,
            
            
            
               A NÉMETORSZÁGI SZÖVETSÉGI KÖZTÁRSASÁG,
            
            
            
               AZ ÉSZT KÖZTÁRSASÁG,
            
            
            
               ÍRORSZÁG,
            
            
            
               A GÖRÖG KÖZTÁRSASÁG,
            
            
            
               A SPANYOL KIRÁLYSÁG,
            
            
            
               A FRANCIA KÖZTÁRSASÁG,
            
            
            
               A HORVÁT KÖZTÁRSASÁG,
            
            
            
               AZ OLASZ KÖZTÁRSASÁG,
            
            
               A CIPRUSI KÖZTÁRSASÁG,
            
            
         
         
            
               A LETT KÖZTÁRSASÁG,
            
            
            
               A LITVÁN KÖZTÁRSASÁG,
            
            
            
               A LUXEMBURGI NAGYHERCEGSÉG,
            
            
            
               MAGYARORSZÁG,
            
            
            
               A MÁLTAI KÖZTÁRSASÁG,
            
            
            
               A HOLLAND KIRÁLYSÁG,
            
            
            
               AZ OSZTRÁK KÖZTÁRSASÁG,
            
            
            
               A LENGYEL KÖZTÁRSASÁG,
            
            
            
               A PORTUGÁL KÖZTÁRSASÁG,
            
            
            
               ROMÁNIA,
            
            
         
         
            
               A SZLOVÉN KÖZTÁRSASÁG,
            
            
            
               A SZLOVÁK KÖZTÁRSASÁG,
            
            
            
               A FINN KÖZTÁRSASÁG,
            
            
            
               A SVÉD KIRÁLYSÁG,
            
            
               NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGA,
            
            
            
               az Európai Unióról szóló szerződés és az Európai Unió működéséről szóló szerződés szerződő felei, (a továbbiakban: a tagállamok),
            
            
            
                  másrészről,
            
            
            
               a továbbiakban együttesen: a Felek,
            
            
            
               ALAPUL VÉVE az Európa és Kanada népei között kiterjedt történelmi, kulturális, politikai és gazdasági kapcsolataik útján régóta fennálló barátságot,
            
            
            
               FIGYELEMBE VÉVE a Kanada és az Európai Közösségek között létrejött, 1976. évi kereskedelmi és gazdasági együttműködési keretmegállapodás, az Európai Közösség és tagállamai, valamint Kanada közötti transzatlanti kapcsolatokról szóló, 1990. évi nyilatkozat, az EU és Kanada közötti kapcsolatokról szóló, 1996. évi közös politikai nyilatkozat és az EU és Kanada közötti akcióterv, a 2004. évi EU–Kanada partnerségi menetrend, valamint az Európai Unió és Kanada közötti, Kanadának az Európai Unió válságkezelési műveleteiben történő részvétele kereteinek meghatározásáról szóló, 2005. évi megállapodás óta elért előrehaladást,
            
            
               ÚJÓLAG MEGERŐSÍTVE a Feleknek az Emberi Jogok Egyetemes Nyilatkozatában lefektetett demokratikus alapelvek és emberi jogok iránti erős elkötelezettségét,
            
            
         
         
            
               OSZTVA azt a nézetet, mely szerint a tömegpusztító fegyverek elterjedése súlyos fenyegetést jelent a nemzetközi biztonságra nézve,
            
            
            
               ÉPÍTVE a Felek régóta folytatott együttműködésére a béke, a biztonság és a jogállamiság nemzetközi elveinek előmozdítása érdekében,
            
            
            
               ÚJÓLAG MEGERŐSÍTVE a Felek elkötelezettségét a terrorizmus és a szervezett bűnözés kétoldalú és többoldalú csatornákon történő leküzdése iránt,
            
            
            
               OSZTVA a szegénységcsökkentés, az inkluzív gazdasági növekedés előmozdítása, valamint a fejlődő országok politikai és gazdasági reformok megvalósítására irányuló erőfeszítésének támogatása iránti elkötelezettséget,
            
            
            
               ELISMERVE a fenntartható fejlődés gazdasági, társadalmi és környezeti dimenziójának előmozdítására irányuló szándékukat,
            
            
            
               BÜSZKÉN az európai és kanadai polgárok közötti kiterjedt személyes kapcsolatokra, valamint a Felek elkötelezettségére a kulturális kifejezések sokszínűségének védelme és előmozdítása iránt,
            
            
            
               ELISMERVE azt a fontos szerepet, amelyet a hatékony multilaterális szervezetek játszhatnak az együttműködés előmozdításában, valamint eredmények elérésében a globális kérdések és kihívások terén,
            
            
               SZEM ELŐTT TARTVA dinamikus kereskedelmi és befektetési kapcsolataikat, amelyeket még tovább gazdagít majd az átfogó gazdasági és kereskedelmi megállapodás hatékony végrehajtása,
            
            
            
               EMLÉKEZTETVE arra, hogy az e megállapodásnak az Európai Unió működéséről szóló szerződés harmadik része V. címének hatálya alá tartozó rendelkezései az Egyesült Királyságot és Írországot különálló szerződő felekként, és nem az Európai Unió részeként kötelezik, feltéve, hogy az Európai Unió és az Egyesült Királyság és/vagy Írország nem értesítette együttesen Kanadát arról, hogy a rendelkezések az Egyesült Királyságot és Írországot az Európai Unió részeként kötelezik a szabadság, jogérvényesülés és biztonság területe vonatkozásában az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyság és Írország helyzetéről szóló 21. jegyzőkönyvnek megfelelően. Amennyiben az említett rendelkezések az Egyesült Királyságra és/vagy Írországra többé nem mint az Európai Unió részeire nézve kötelezőek – a 21. jegyzőkönyv 4a. cikkének megfelelően –, az Európai Unió az Egyesült Királysággal és/vagy Írországgal közösen haladéktalanul értesíti Kanadát a két tagállam helyzetében bekövetkezett változásról, és ez esetben a megállapodás rendelkezései e két tagállamot mint önálló országokat kötelezik. Ugyanezen rendelkezések vonatkoznak Dániára, az említett szerződésekhez csatolt, Dánia helyzetéről szóló jegyzőkönyvnek megfelelően,
            
            
            
               ELISMERVE az Európai Unióban a Lisszaboni Szerződés hatálybalépése óta bekövetkezett intézményi változásokat,
            
            
            
               MEGERŐSÍTVE, hogy a Felek stratégiai partnernek tekintik egymást és elkötelezettek amellett, hogy tovább gazdagítják, és magasabb szintre emelik kapcsolataikat és nemzetközi együttműködésüket a kölcsönös tiszteletre és párbeszédre építve, hogy előmozdítsák közös érdekeiket és értékeiket,
            
         
         
            
               MEGGYŐZŐDVE arról, hogy egy ilyen együttműködést fokozatosan és pragmatikusan kell megvalósítani szakpolitikáik fejlődésével párhuzamosan,
            
            
            
               A KÖVETKEZŐKBEN ÁLLAPODTAK MEG:
            
            
            
            
               I. CÍM
            
            
            
               AZ EGYÜTTMŰKÖDÉS ALAPJA
            
            
            
            
               1. CIKK
            
            
            
               Általános elvek
            
            
            
               1.
                     A Felek támogatásukat fejezik ki az Egyesült Nemzetek Alapokmányában megfogalmazott közös értékeik iránt.
            
            
            
               2.
                     Stratégiai kapcsolatukat szem előtt tartva a Felek vállalják, hogy összehangoltabban fejlesztik kétoldalú, regionális és multilaterális szintű együttműködésüket.
            
            
            
               3.
                     A Felek ezt a megállapodást közös értékeik, a párbeszéd, a kölcsönös tisztelet, az egyenlő partnerség, a multilateralizmus, a konszenzus, valamint a nemzetközi jog tiszteletben tartásának elve alapján hajtják végre.
            
            
               II. CÍM
            
         
         
            
            
               EMBERI JOGOK, ALAPVETŐ SZABADSÁGOK, DEMOKRÁCIA ÉS JOGÁLLAMISÁG
            
            
            
            
               2. CIKK
            
            
            
               A demokratikus elvek, emberi jogok és alapvető szabadságok tiszteletben tartása és előmozdítása
            
            
            
               1.
                     Az Emberi Jogok Egyetemes Nyilatkozatában és olyan más, az Unió vagy az uniós tagállamok és Kanada részvételével működő vonatkozó emberi jogi szerződésekben és jogilag kötelező eszközben meghatározott demokratikus alapelvek, emberi jogok és alapvető szabadságok tiszteletben tartása a Felek bel- és külpolitikájának alapja és e megállapodás lényeges elemét képezi.
            
            
            
               2.
                     A Felek vállalják, hogy együttműködnek és tiszteletben tartják ezeket a jogokat és elveket saját szakpolitikáikban, továbbá más államokat is arra bátorítanak, hogy csatlakozzanak ezekhez a nemzetközi emberi jogi szerződésekhez és jogilag kötelező eszközökhöz, valamint hogy hajtsák végre saját emberi jogi kötelezettségeiket.
            
            
            
               3.
                     A Felek elkötelezettek a demokrácia előmozdítása iránt, ideértve a nemzetközi normáknak megfelelő szabad és tisztességes választásokat. Az egyes Felek tájékoztatják egymást választási megfigyelő misszióikról és adott esetben felkérik egymást az ezekben való részvételre.
            
            
               4.
                     A Felek elismerik, hogy a jogállamiság fontos az emberi jogok védelméhez és a demokratikus államok kormányzati intézményeinek hatékony működéséhez. Ide tartozik a független igazságszolgáltatás, a törvény előtti egyenlőség, a tisztességes eljáráshoz való jog és a magánszemélyek hatékony jogorvoslati mechanizmusokhoz való hozzáférése.
            
            
            
            
               III. CÍM
            
            
            
               NEMZETKÖZI BÉKE ÉS BIZTONSÁG, HATÉKONY MULTILATERALIZMUS
            
            
         
         
            
            
               3. CIKK
            
            
            
               Tömegpusztító fegyverek
            
            
            
               1.
                     A Felek úgy vélik, hogy a nemzetközi stabilitást és biztonságot veszélyeztető tényezők közül az egyik legfenyegetőbb a tömegpusztító fegyverek (WMD-k) és hordozóeszközeik állami és nem állami szereplők körében való elterjedése.
            
            
               2.
                     A Felek ezért megállapodnak abban, hogy együttműködnek és hozzájárulnak a tömegpusztító fegyverek és hordozó eszközeik elterjedésének megakadályozásához a leszerelésről és az elterjedés megakadályozásáról szóló nemzetközi megállapodásokkal és ENSZ BT-határozatokkal kapcsolatos kötelezettségeik teljes körű betartásával és végrehajtásával. Ezenkívül a Felek adott esetben továbbra is együttműködnek az elterjedés megakadályozására irányuló erőfeszítések érdekében azon export-ellenőrzési rendszerekben való részvételük útján, melynek mindketten részes felei. A Felek megállapodnak abban, hogy e rendelkezés a megállapodás lényegi elemét képezi.
            
            
            
               3.
                     A Felek továbbá megállapodnak abban, hogy együttműködnek és hozzájárulnak a tömegpusztító fegyverek és hordozóeszközeik elterjedésének megakadályozásához azáltal, hogy:
            
            
            
               (a)
                     adott esetben lépéseket tesznek minden vonatkozó nemzetközi leszerelési és nonproliferációról szóló szerződés aláírására, megerősítésére és az ezekhez való csatlakozásra, valamint azon szerződésekből származó kötelezettségeik teljes mértékű végrehajtására, amelyeknek már részes felei; továbbá minden államot arra bátorítanak, hogy csatlakozzanak ezekhez a szerződésekhez;
            
            
            
               (b)
                     hatékony nemzeti exportellenőrzési rendszert tartanak fenn, amely ellenőrzi a tömegpusztító fegyverekkel kapcsolatos áruk exportját és tranzitját (beleértve a kettős felhasználású technológiák esetében a tömegpusztító fegyverként való végfelhasználás ellenőrzését), illetve megakadályozza az ezekkel kapcsolatos tiltott brókertevékenységet, valamint hatékony szankciókat helyeznek kilátásba az exportellenőrzés megsértése esetére;
            
            
               (c)
                     küzdenek a vegyi-, biológiai- és toxinfegyverek elterjedése ellen. A Felek megállapodnak arról, hogy a vonatkozó fórumokon együttműködnek az olyan nemzetközi egyezmények univerzális tiszteletben tartásának előmozdítása érdekében, mint például a vegyifegyver-tilalmi egyezmény (Egyezmény a vegyi fegyverek kifejlesztésének, gyártásának, felhalmozásának és használatának tilalmáról, valamint megsemmisítéséről) és a biológiai- és toxinfegyver-tilalmi egyezmény (Egyezmény a bakteriológiai (biológiai) és toxin-fegyverek kifejlesztésének, előállításának és tárolásának megtiltásáról és e fegyverek megsemmisítéséről).
            
            
            
               4.
                     A Felek megállapodnak abban, hogy rendszeresen magas szintű EU–Kanada-találkozókat rendeznek az elterjedés megelőzésével és a leszereléssel kapcsolatos kérdések széles körében folytatott együttműködés előmozdításának módjairól folytatandó eszmecsere érdekében.
            
            
            
            
               4. CIKK
            
            
         
         
            
               Kézi- és könnyűfegyverek
            
            
            
               1.
                     A Felek elismerik, hogy a kézi- és könnyűfegyverek, valamint az azokhoz szükséges lőszerek tiltott gyártása, szállítása és forgalmazása, továbbá túlzott felhalmozása, helytelen kezelése, nem megfelelően védett készletei és ellenőrizetlen elterjedése továbbra is komoly fenyegetést jelentenek a békére és a nemzetközi biztonságra.
            
            
            
               2.
                     A Felek megállapodnak abban, hogy végrehajtják a kézi- és könnyűfegyverek, valamint az azokhoz szükséges lőszerek tiltott kereskedelmére vonatkozó kötelezettségvállalásaikat a nemzetközi eszközök keretében, ideértve a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési programot, valamint az ENSZ Biztonsági Tanácsának határozataiból származó kötelezettségeket.
            
            
               3.
                     A Felek vállalják, hogy globális, regionális és nemzeti szinten lépéseket tesznek a kézi- és könnyűfegyverek, valamint az azokhoz szükséges lőszerek tiltott kereskedelme elleni küzdelemben, és biztosítják a többi országnak e téren nyújtott segítségük koordinációját, egyeztetését, kiegészítő jellegét és szinergiáját.
            
            
            
            
               5. CIKK
            
            
            
               Nemzetközi Büntetőbíróság
            
            
            
               1.
                     A Felek megerősítik, hogy a nemzetközi közösséget érintő legsúlyosabb bűncselekmények nem maradhatnak büntetlenül, az ellenük való hatékony eljárást nemzeti szinten hozott intézkedésekkel és a nemzetközi együttműködés fokozásával kell biztosítani, a Nemzetközi Büntetőbíróságot (NBB) is bevonva.
            
            
            
               2.
                     A Felek osztják az irányú elkötelezettségüket, hogy előmozdítsák az NBB Római Statútumának univerzális megerősítését vagy az ahhoz való csatlakozást, és azon dolgoznak, hogy az NBB részes feleinek számító országok hazai szinten hatékonyan hajtsák végre a Statútumot.
            
            
               6. CIKK
            
            
            
               Együttműködés a terrorizmus elleni küzdelemben
            
            
            
               1.
                     A Felek elismerik, hogy a terrorizmus elleni küzdelem prioritás számukra, és hangsúlyozzák, hogy a terrorizmus elleni küzdelmet a jogállamiság, a nemzetközi jog – különös tekintettel az Egyesült Nemzetek Alapokmányára és az ENSZ Biztonsági Tanácsának vonatkozó határozataira – az emberi jogok, a nemzetközi menekültjog, humanitárius jog és az alapvető szabadságok tiszteletben tartása mellett kell folytatni.
            
         
         
            
            
               2.
                     A Felek magas szintű terrorizmusellenes konzultációkat és ad hoc kapcsolatot tartanak azzal a céllal, hogy – amikor csak lehet – ösztönözzék a közös terrorizmusellenes műveleti erőfeszítéseket és együttműködési mechanizmusokat. Ide tartozik a terroristák jegyzékeinek, az erőszakos szélsőségek elleni stratégiáknak és a terrorizmusellenes kérdések új megközelítéseinek rendszeres megosztása.
            
            
            
               3.
                     A Felek közös elkötelezettséget tanúsítanak a terrorizmus elleni küzdelem átfogó nemzetközi megközelítése iránt, az ENSZ vezetésével. A Felek vállalják különösen, hogy együttműködnek a kérdéssel kapcsolatos nemzetközi konszenzus mélyítése érdekében az ENSZ terrorizmus elleni globális stratégiája és a Biztonsági Tanács vonatkozó határozatainak teljes mértékű végrehajtása céljából.
            
            
            
               4.
                     A Felek továbbra is szorosan együttműködnek a terrorizmus elleni küzdelem világfóruma és annak munkacsoportjai keretében.
            
            
               5.
                     A Felek a Pénzügyi Akció Munkacsoport által lefektetett nemzetközi ajánlások szerint küzdenek a terrorizmus finanszírozása ellen.
            
            
            
               6.
                     A Felek adott esetben folytatják együttműködésüket más államok terrorizmus elleni kapacitásainak növelése érdekében, hogy megelőzzék, felderítsék és választ adjanak a terrorista tevékenységekre.
            
            
            
            
               7. CIKK
            
            
            
               Együttműködés a nemzetközi béke és stabilitás előmozdítása érdekében
            
            
            
               A nemzetközi béke és biztonság, valamint a hatékony multilaterális intézmények és szakpolitikák megteremtésével kapcsolatos közös érdekeik előmozdítása érdekében a Felek:
            
            
            
               (a)
                     folytatják a transzatlanti biztonság további erősítésére irányuló erőfeszítéseiket, tekintetbe véve az Európa és Észak-Amerika között meglévő transzatlanti biztonsági szervezet központi szerepét;
            
            
            
               (b)
                     megerősítik a válságkezelés és a kapacitásépítés támogatására irányuló közös erőfeszítéseiket, és tovább mélyítik együttműködésüket e tekintetben, ideértve az EU műveleteit és misszióit is. A Felek vállalják, hogy előmozdítják az ilyen tevékenységekben való részvételt, többek közt korai konzultáció és tervezési információk megosztása útján, amennyiben a Felek ezt megfelelőnek tartják.
            
         
         
            
            
            
               8. CIKK
            
            
            
               Együttműködés a multilaterális, regionális és nemzetközi fórumok és szervezetek keretében
            
            
            
               1.
                     A Felek elkötelezettek a mulilateralizmus mellett és az arra irányuló erőfeszítések iránt, hogy javítsák az olyan regionális és nemzetközi fórumok és szervezetek hatékonyságát, mint például az ENSZ és szakosított szervezetei és ügynökségei, a Gazdasági Együttműködési és Fejlesztési Szervezet (OECD), az Észak-atlanti Szerződés Szervezete (NATO), az Európai Biztonsági és Együttműködési Szervezet (EBESZ), valamint más multilaterális fórumok.
            
            
            
               2.
                     A Felek hatékony konzultációs mechanizmust működtetnek a multilaterális fórumok mellett. Az ENSZ keretében az emberi jogok és demokrácia területén már működő párbeszédükön túl a Felek állandó konzultációs mechanizmust alakítanak ki az Emberi Jogi Tanács, az Egyesült Nemzetek Szervezetének Közgyűlése és az ENSZ bécsi intézményei, valamint egyéb, a Felek megegyezése szerinti fórumok mellett.
            
            
            
               3.
                     A Felek törekednek a választásokkal kapcsolatos konzultációkra is, hogy hatékony képviseletet alakítsanak ki a multilaterális szervezetekben.
            
            
               IV. CÍM
            
            
            
               GAZDASÁGI ÉS FENNTARTHATÓ FEJLŐDÉS
            
            
            
            
               9. CIKK
            
            
            
               Párbeszéd és globális vezető szerep a gazdasági kérdésekben
            
            
         
         
            
               Elismerve, hogy fenntartható globalizációt és nagyobb jólétet csak nyílt, piaci alapú, hatékony szabályozásra és erős globális intézményekre támaszkodó világgazdaságban lehet megvalósítani, a Felek vállalják, hogy:
            
            
            
               (a)
                     vezető szerepet játszanak a szilárd gazdaságpolitika és a prudens pénzgazdálkodás előmozdításában úgy belföldön, mint regionális és nemzetközi kötelezettségeik útján;
            
            
            
               (b)
                     rendszeres magas szintű párbeszédet tartanak a makrogazdasági kérdésekről – adott esetben központi banki képviselők bevonásával – azzal a céllal, hogy együttműködjenek a kölcsönös érdeklődésre számot tartó ügyekben;
            
            
            
               (c)
                     bátorítják adott esetben a kölcsönös érdeklődésre számot tartó globális gazdasági kérdésekről megfelelő időben és hatékonyan folytatott párbeszédet és együttműködést a Felek részvételével működő multilaterális szervezetekben és fórumokon, mint például az OECD, a G–7, a G–20, a Nemzetközi Valutaalap (IMF), a Világbank és a Kereskedelmi Világszervezet (WTO).
            
            
               10. CIKK
            
            
            
               A szabad kereskedelem előmozdítása és a befektetési lehetőségek növelése
            
            
            
               1.
                     A Felek együttműködnek a közöttük folytatott kereskedelem és beruházások fenntartható növekedésének és fejlődésének kölcsönös előnyükre történő előmozdítása érdekében, az átfogó gazdasági és kereskedelmi megállapodás rendelkezéseinek megfelelően.
            
            
            
               2.
                     A Felek együttműködnek annak érdekében, hogy tovább erősítsék a WTO-t, mint az erős, inkluzív és szabályokra épülő globális kereskedelmi rendszer leghatékonyabb keretét.
            
            
            
               3.
                     A Felek folytatják a vámügyi együttműködést.
            
            
            
            
               11. CIKK
            
            
         
         
            
               Adóügyi együttműködés
            
            
            
               Gazdasági együttműködésük megerősítése és fejlesztése céljából a Felek igazodnak a jó adóügyi kormányzás elveihez, mint például az átláthatóság elve, az információcsere és a káros adózási gyakorlatok kivédése – és adott esetben az OECD káros adóztatási gyakorlatokkal foglalkozó fóruma és a vállalkozások adózására vonatkozó uniós magatartási kódex keretében alkalmazzák azokat. A Felek vállalják, hogy együttműködnek ezen elvek nemzetközi előmozdítása és javítása érdekében.
            
            
               12. CIKK
            
            
            
               Fenntartható fejlődés
            
            
            
               1.
                     A Felek megerősítik amelletti elkötelezettségüket, hogy az eljövendő generációk szükségleteinek veszélyeztetése nélkül adnak választ a ma nemzedékeinek szükségleteire. A Felek elismerik, hogy a hosszabb távon fenntartható gazdasági növekedés feltétele a fenntartható fejlődés elveinek tiszteletben tartása.
            
            
            
               2.
                     A Felek folytatják az erőforrások felelősségteljes és hatékony felhasználásának ösztönzését, és felhívják a figyelmet a környezeti károk gazdasági és társadalmi költségeire, valamint ezeknek az emberek jóllétére gyakorolt járulékos hatásaira.
            
            
            
               3.
                     Párbeszéd, a bevált gyakorlatok megosztása és hatékony és eredményes pénzgazdálkodás útján a Felek továbbra is bátorítják a fenntartható fejlődés ösztönzésére irányuló erőfeszítéseket.
            
            
            
               4.
                     A Felek közös célkitűzése a szegénység csökkentése és az inkluzív gazdasági fejlődés támogatása világszerte, és e cél érdekében a lehetőségek szerint minél gyakoribb együttműködésre törekednek.
            
            
            
               5.
                     E cél érdekében a Felek rendszeres szakpolitikai párbeszédet alakítanak ki a fejlesztési együttműködés terén, hogy javítsák a közös érdeklődésre számot tartó kérdésekben a szakpolitikai koordinációt, valamint fejlesztési együttműködésük minőségét és hatékonyságát, a segélyhatékonyság nemzetközi szinten elfogadott elveinek megfelelően. A Felek együttműködnek az elszámoltathatóság és az átláthatóság erősítése érdekében a fejlesztési eredmények javítására koncentrálva, és elismerik annak fontosságát, hogy a fejlesztési együttműködés minél több szereplő bevonásával valósuljon meg, ideértve a magánszektort és a civil társadalmat is.
            
            
               6.
                     A Felek elismerik az energiaágazat jelentőségét a gazdasági jólét, valamint a nemzetközi béke és stabilitás szempontjából Egyetértenek abban, hogy az energiaellátás javítására és diverzifikálására, az innováció ösztönzésére és az energiahatékonyság növelésére van szükség az energiával kapcsolatos lehetőségek, az energiabiztonság, valamint a fenntartható és megfizethető energia támogatása érdekében. A Felek magas szintű energiaügyi párbeszédet folytatnak, továbbá bilaterális és multilaterális csatornákon folytatják együttműködésüket a nyílt versenypiacok támogatása, a bevált gyakorlatok megosztása, a tudományos alapú, átlátható szabályozás előmozdítása, valamint az energiaügyi együttműködés különböző területeinek megvitatása érdekében.
            
            
            
               7.
                     A Felek nagy jelentőséget tulajdonítanak a környezet védelmének és megőrzésének, és elismerik a szigorú környezetvédelmi normák szükségességét annak érdekében, hogy megőrizhető legyen a környezet a jövő generációi számára.
            
            
         
         
            
               8.
                     A Felek elismerik, hogy az éghajlatváltozás globális fenyegetést jelent, és a kibocsátáscsökkentés céljából azonnali és további intézkedéseket kell hozni, hogy az üvegházhatást okozó gázok légköri koncentrációját olyan szinten stabilizálják, amely megakadályozza az éghajlati rendszerbe való veszélyes mértékű emberi beavatkozást. Közös céljuk, hogy innovatív megoldásokat találjanak az éghajlatváltozás hatásainak enyhítésére és e hatásokhoz való alkalmazkodásra. A Felek elismerik e kihívás globális jellegét és tovább támogatják az igazságos, hatékony, átfogó és szabályokon alapuló rendszer kialakítására irányuló nemzetközi erőfeszítéseket az ENSZ Éghajlat-változási Keretegyezményének (UNFCCC) keretében, amely a keretegyezmény minden részes felére alkalmazandó, ideértve a Párizsi Megállapodás továbbvitele érdekében végzett közös munkát.
            
            
            
               9.
                     A Felek magas szintű párbeszédet folytatnak a környezetről és az éghajlatváltozásról, melynek célja a bevált gyakorlatok megosztása, valamint a hatékony és inkluzív együttműködés ösztönzése az éghajlatváltozással kapcsolatos együttműködésről és más, környezetvédelemmel kapcsolatos kérdésekről.
            
            
               10.
                     A Felek elismerik a bilaterális és multilaterális szintű párbeszéd és együttműködés fontosságát a foglalkoztatás, a szociális ügyek és a tisztességes munka területén, különösen a globalizáció és a demográfiai változások tükrében. A Felek erőfeszítéseket tesznek az együttműködés, valamint az információ- és tapasztalatcsere ösztönzésére a foglalkoztatási és szociális kérdések vonatkozásában. A Felek megerősítik továbbá elkötelezettségüket a Felek által felvállalt nemzetközileg elismert munkaügyi normák tiszteletben tartása, előmozdítása és megvalósítása mellett, például a Nemzetközi Munkaügyi Szervezet (ILO) 1998. évi, a munkahelyi alapvető elvekről és jogokról szóló nyilatkozatában és annak az annak nyomán hozott intézkedésekben foglaltak.
            
            
            
            
               13. CIKK
            
            
            
               Egyéb kölcsönös érdeklődésre számot tartó területekről folytatott párbeszéd
            
            
            
               Elismerve közös elkötelezettségüket amellett, hogy elmélyítsék és kiterjesszék régóta tartó kapcsolataikat, valamint elismerve a köztük meglévő együttműködést, a Felek vállalják, hogy a megfelelő bilaterális és multilaterális fórumokon ösztönzik a szakértők közti párbeszédet és a bevált gyakorlatok cseréjét a közös érdeklődésre számot tartó szakpolitikai területeken. Ezek a területek többek között – de nem kizárólag – a következőket foglalják magukban: mezőgazdaság, halászat, nemzetközi óceán- és tengerpolitika, vidékfejlesztés, nemzetközi szállítmányozás, foglalkoztatás, valamint a tudomány és technológia területét is felölelő sarkvidékkel kapcsolatos kérdések. Adott esetben az együttműködés magában foglalhatja a jogalkotási, szabályozási és adminisztratív gyakorlatra, valamint a döntéshozatali eljárásokra vonatkozó tapasztalatcserét.
            
            
               14. CIKK
            
            
            
               A polgárok jólléte
            
            
            
               1.
                     Felismerve annak jelentőségét, hogy kiterjesszék és elmélyítsék párbeszédüket és együttműködésüket a polgáraik és a nagyobb globális közösség jóllétét befolyásoló kérdések széles köréről, a Felek ösztönzik és elősegítik a párbeszédet, a konzultációt és – ahol lehetséges – az együttműködést a polgárok jóllététét befolyásoló, kölcsönös érdeklődésre számot tartó, már napirenden lévő és felmerülő új kérdésekről.
            
            
            
               2.
                     A Felek elismerik a fogyasztóvédelem jelentőségét, és bátorítják a területtel kapcsolatos információk és bevált gyakorlatok cseréjét.
            
            
            
               3.
                     A Felek bátorítják a kölcsönös együttműködést és információcserét a globális egészségügyi kérdésekről, valamint a nemzetközi horderejű közegészségügyi szükséghelyzetekre való felkészülésről és reagálásról.
            
         
         
            
            
            
               15. CIKK
            
            
            
               Együttműködés a tudás, a kutatás, az innováció és a kommunikációs technológiák terén
            
            
            
               1.
                     Elismerve, hogy a globális kihívások kezelése szempontjából mennyire fontos az új tudás, a Felek továbbra is bátorítják az együttműködést a tudomány, a technológia, a kutatás és az innováció területén.
            
            
               2.
                     A Felek – elismerve, hogy az információs és kommunikációs technológiák fontos szerepet töltenek be a mai világban és elengedhetetlenek a gazdasági és társadalmi fejlődés szempontjából – törekednek arra, hogy együttműködjenek és megvitassák nézeteiket adott esetben a területtel kapcsolatos nemzeti, regionális és nemzetközi szakpolitikákról.
            
            
            
               3.
                     Elismerve, hogy globális kihívást jelent az internet biztonságosságának és stabilitásának fenntartása az alapvető jogok és szabadságok teljes mértékű biztosítása mellett, a Felek törekednek arra, hogy párbeszéd és szakértelem cseréje útján bilaterális és multilaterális szinten egyaránt együttműködjenek.
            
            
            
               4.
                     A Felek elismerik, hogy az űrrendszerek használata egyre fontosabb ahhoz, hogy megvalósítsák társadalmi-gazdasági, környezetvédelmi és nemzetközi politikai célkitűzéseiket. A Felek tovább bővítik együttműködésüket az űreszközök fejlesztése és használata terén a polgárok, vállalkozások és kormányzati szervezetek támogatására.
            
            
            
               5.
                     A Felek folytatják együttműködésüket a statisztika területén, különös tekintettel a bevált gyakorlatok és politikák megosztásának aktív ösztönzésére.
            
            
               16. CIKK
            
            
            
               A kulturális kifejezések sokszínűségének előmozdítása, oktatás és ifjúság, valamint az emberek közötti kapcsolatok
            
            
            
               1.
                     A Felek büszkék a közöttük régóta fennálló kulturális és nyelvi kapcsolatokra és hagyományokra, melyek egymás megértését elősegítő kapcsolódási pontokat alakítottak ki közöttük. A kormányzat és társadalom minden szintjén léteznek transzatlanti kapcsolatok, és e kapcsolat hatása a kanadai és az európai társadalmakban egyaránt jelentős. A Felek e kötelékek bátorítására és olyan új módok feltárására törekednek, amelyek emberek közötti kapcsolatok útján mozdítják elő a kapcsolatokat. A Felek törekednek az olyan nem kormányzati szervezeteken és agytrösztökön keresztül megvalósuló cserék hasznosítására, amelyek összefogják a fiatalságot és más gazdasági és társadalmi szereplőket, hogy kiterjesszék és elmélyítsék ezeket a kapcsolatokat, valamint gazdagítsák a közös kihívások megoldására vonatkozó gondolatok áramlását.
            
            
         
         
            
               2.
                     Elismerve az évek alatt kialakult, kiterjedt kapcsolataikat a felsőoktatás, az oktatás, a sport, a kultúra, a turizmus és a fiatalok mobilitása terén, a Felek üdvözlik és bátorítják az ilyen kapcsolatok kiterjesztésére irányuló, folytatódó együttműködést.
            
            
            
               3.
                     A Felek törekednek a kulturális kifejezések sokszínűségének előmozdítására, ide értve adott esetben a kulturális kifejezések sokszínűségének védelméről és előmozdításáról szóló 2005. évi UNESCO-egyezmény elveinek és célkitűzéseinek előmozdítását is.
            
            
            
               4.
                     A Felek törekednek arra, hogy kulturális intézményeik és ágazatbeli szakembereik között bátorítsák és könnyebbé tegyék a cseréket, az együttműködést és a párbeszédet.
            
            
               17. CIKK
            
            
            
               Katasztrófákkal szembeni ellenálló-képesség és veszélyhelyzet-kezelés
            
            
            
               A természeti és ember okozta katasztrófák hatásainak minimalizálása, valamint a társadalom és az infrastruktúra ellenálló-képességének növelése érdekében a Felek megerősítik közös elkötelezettségüket a megelőzési, felkészültségi, reagálási és helyreállítási intézkedések ösztönzése mellett, többek közt bilaterális és multilaterális szintű együttműködés útján.
            
            
            
            
               V. CÍM
            
            
            
               JOGÉRVÉNYESÜLÉS, SZABADSÁG ÉS BIZTONSÁG
            
            
            
            
               18. CIKK
            
            
            
               Igazságügyi együttműködés
            
         
         
            
            
               1.
                     A Felek a büntetőügyekben folytatott igazságügyi együttműködés tekintetében törekednek arra, hogy a vonatkozó nemzetközi megállapodások alapján fokozzák a kölcsönös jogsegélyre és kiadatásra vonatkozó együttműködést. A Felek – hatáskörüknek és illetékességüknek megfelelően – törekednek a meglévő mechanizmusok megerősítésére, és adott esetben mérlegelik a területen folytatott nemzetközi együttműködés megkönnyítését célzó új mechanizmusok kialakítását. Ez magában foglalja adott esetben a vonatkozó nemzetközi eszközökhöz való csatlakozást és azok végrehajtását, valamint az Eurojusttal folytatott szorosabb együttműködést.
            
            
               2.
                     A Felek – hatáskörüknek megfelelően – adott esetben fejlesztik igazságügyi együttműködésüket polgári és kereskedelmi ügyekben, különösen a polgári igazságügyi együttműködéssel kapcsolatos többoldalú egyezmények megtárgyalását, megerősítését és végrehajtását illetően, ideértve a Hágai Nemzetközi Magánjogi Konferencia egyezményeit a nemzetközi jogi együttműködés és jogviták, valamint a gyermekek védelme terén.
            
            
            
            
               19. CIKK
            
            
            
               Együttműködés a tiltott kábítószerek elleni küzdelem terén
            
            
            
               1.
                     Illetékességük és hatáskörük keretén belül a Felek együttműködnek egy, a kábítószer-kérdésre vonatkozó kiegyensúlyozott és integrált megközelítés kidolgozásában. A Felek a következőkre koncentrálják erőfeszítéseiket:
            
            
            
                  az illegális kábítószerek elleni küzdelmet szolgáló struktúrák megerősítése;
            
            
            
                  a tiltott kábítószerek kínálatának, kereskedelmének és keresletének csökkentése;
            
            
            
                  a kábítószerrel való visszaélés egészségügyi és szociális következményeinek kezelése; továbbá
            
            
            
                  az olyan struktúrák hatékonyságának maximalizálása, amelyek célja a kémiai prekurzorok kábítószerek és pszichotróp anyagok tiltott előállítására történő felhasználásának csökkentése.
            
            
               2.
                     A Felek együttműködnek e célkitűzések megvalósítása érdekében, lehetőség szerint többek közt technikai segítségnyújtási programjaik összehangolásával, valamint azon országok megerősítésre és végrehajtásra bátorításával, amelyek még nem erősítették meg és hajtották végre azokat a meglévő kábítószerek ellenőrzéséről szóló nemzetközi egyezményeket, amelyeknek az Unió vagy a tagállamok és Kanada részes felei. A Felek tevékenységüket a kábítószerek ellenőrzéséről szóló vonatkozó nemzetközi egyezményekkel összhangban általánosan elfogadott elvekre alapozzák, és tiszteletben tartják a világ kábítószer-problémájának megoldására irányuló egységes és kiegyensúlyozott stratégia érdekében folytatott nemzetközi együttműködésről szóló, az ENSZ által 2009-ben kiadott politikai nyilatkozat és cselekvési terv átfogó célkitűzéseit.
            
            
         
         
            
            
               20. CIKK
            
            
            
               Bűnüldözési együttműködés 
                  és a szervezett bűnözés és a korrupció elleni küzdelem
            
            
            
               1.
                     A Felek elkötelezettek aziránt, hogy együttműködést folytatnak a szervezett, a gazdasági és a pénzügyi bűncselekmények, a korrupció, a hamisítás, a csempészet és az illegális pénzügyi műveletek elleni küzdelem terén azáltal, hogy betartják az e területen hatályos kölcsönös nemzetközi kötelezettségeiket, többek között a korrupciós cselekményekből származó eszközök vagy pénzeszközök visszaszerzése terén folytatott hatékony együttműködés tekintetében.
            
            
            
               2.
                     A Felek megerősítik az iránti elkötelezettségüket, hogy bűnüldözési együttműködést alakítanak ki, többek közt az Europollal való folytatódó együttműködés útján.
            
            
               3.
                     Ezenkívül a Felek törekednek arra, hogy együttműködjenek a nemzetközi fórumokon a Felek részvételével működő, az ENSZ keretében létrejött, a nemzetközi szervezett bűnözés elleni egyezményhez és annak kiegészítő jegyzőkönyveihez való csatlakozás és ezek végrehajtásának előmozdítása érdekében.
            
            
            
               4.
                     A Felek adott esetben az ENSZ Korrupció elleni egyezménye végrehajtásának előmozdítására is törekednek, többek közt szigorú felülvizsgálati mechanizmus működtetése útján, az átláthatóság elvének tiszteletben tartása és a civil társadalom részvétele mellett.
            
            
            
            
               21. CIKK
            
            
            
               Pénzmosás, beleértve a terrorizmus finanszírozását is
            
            
            
               1.
                     A Felek elismerik annak szükségességét, hogy fellépjenek és együttműködjenek annak érdekében, hogy ne lehessen pénzügyi rendszereiket bűncselekményekből – például a kábítószer-kereskedelemből és a korrupcióból – származó bevételek tisztára mosására felhasználni, valamint hogy küzdjenek a terrorizmus finanszírozása ellen. Ez az együttműködés kiterjed a bűncselekményből származó vagyoni vagy pénzeszközök elkobzására, a vonatkozó jogi keretek és jogszabályok határain belül.
            
            
            
               2.
                     A Felek adott esetben saját jogi keretüknek megfelelően vonatkozó információkat cserélnek és megfelelő intézkedéseket hajtanak végre a pénzmosás és a terrorizmus finanszírozásának leküzdése érdekében, amit a Pénzügyi Cselekvési Munkacsoport ajánlásai és a területen tevékeny más nemzetközi szervek által elfogadott standardok vezérelnek.
            
         
         
            
               22. CIKK
            
            
            
               Számítástechnikai bűnözés
            
            
            
               1.
                     A Felek elismerik, hogy a számítástechnikai bűnözés globális reagálást igénylő globális probléma. E célból a Felek információk és gyakorlati tudás cseréje útján megerősítik a számítástechnikai bűnözés megelőzésére és leküzdésére irányuló együttműködésüket, vonatkozó jogi kereteiknek megfelelően. A Felek együttműködésre törekednek adott esetben a más államoknak a bárhol felmerülő számítástechnikai bűnözés megelőzésére és leküzdésére irányuló hatékony jogszabályok, szakpolitikák és gyakorlat kialakításához nyújtott segítség és támogatás vonatkozásában.
            
            
            
               2.
                     A Felek – vonatkozó jogi kereteik és jogszabályaik keretein belül – információt cserélnek különböző területeken, ideértve a számítástechnikai bűnözést felderítő szakemberek oktatását és képzését, a számítástechnikai bűnözéssel kapcsolatos vizsgálatok lebonyolítását és a digitális igazságügyi szakértelmet.
            
            
            
            
               23. CIKK
            
            
            
               Migráció, menekültügy és határigazgatás
            
            
            
               1.
                     A Felek megerősítik az iránti elkötelezettségüket, hogy vonatkozó jogszabályaik és szabályozásuk keretein belül együttműködnek és nézetet cserélnek a migráció (beleértve a jogszerű migrációt, az illegális migrációt, az embercsempészetet, a migrációt és a fejlesztést), a menekültügy, az integráció, a vízumok és a határigazgatás terén.
            
            
               2.
                     A Felek közös célja, hogy vízummentes utazást tegyenek lehetővé az Unió és Kanada között valamennyi polgáruk számára. A Felek együttműködnek, és minden erőfeszítést megtesznek annak érdekében, hogy a lehető legrövidebb időn belül vízummentes utazást biztosítsanak területeik között minden érvényes útlevéllel rendelkező polgáruk részére.
            
            
            
               3.
                     A Felek megállapodnak abban, hogy együttműködnek az illegális migráció megelőzése és ellenőrzése érdekében. E célból:
            
            
            
               (a)
                     Kanada – az érintett tagállam kérésére, és amennyiben azt külön megállapodás nem szabályozza, további formaságok nélkül – visszafogadja valamennyi olyan állampolgárát, aki illegálisan tartózkodik valamelyik tagállam területén;
            
            
         
         
            
               (b)
                     Minden tagállam – Kanada kérésére, és amennyiben azt külön megállapodás nem szabályozza, további formaságok nélkül – visszafogadja valamennyi olyan állampolgárát, aki illegálisan tartózkodik Kanada területén;
            
            
            
               (c)
                     A tagállamok és Kanada e célból megfelelő úti okmányokkal látják el állampolgáraikat;
            
            
            
               (d)
                     A Felek olyan külön megállapodás megkötésére irányuló tárgyalások folytatására törekednek, amely rögzítené a visszafogadással kapcsolatos kötelességeket, ideértve a harmadik országok állampolgárainak és a hontalan személyeknek a visszafogadását is.
            
            
               24. CIKK
            
            
            
               Konzuli védelem
            
            
            
               1.
                     Kanada lehetővé teszi az uniós polgárok számára, hogy amennyiben az a tagállam, amelynek az érintett uniós polgár állampolgára, nem rendelkezik Kanadában elérhető képviselettel, az uniós polgár igénybe veheti Kanadában bármely tagállam diplomáciai és konzuli hatóságainak védelmét.
            
            
            
               2.
                     A tagállamok lehetővé teszik a kanadai állampolgárok számára, hogy amennyiben Kanada nem rendelkezik valamely tagállamban elérhető képviselettel, a kanadai állampolgár Kanada bármely tagállamban létesített diplomáciai és konzuli hatóságának védelmét igénybe veheti.
            
            
            
               3.
                     Az (1) és (2) bekezdésnek nem célja megszüntetni azokat az esetleges értesítési és jóváhagyási kötelezettséget, amelyek egyébként alkalmazandók abban az esetben, amikor lehetővé teszik uniós vagy kanadai polgár képviseletét bármely olyan állam által, amelynek az érintett nem állampolgára.
            
            
            
               4.
                     A Felek évente felülvizsgálják az (1) és (2) bekezdés adminisztratív működését.
            
            
               25. CIKK
            
            
            
               A személyes adatok védelme
            
            
         
         
            
               1.
                     A Felek elismerik, hogy a személyes adatok védelmet igényelnek, és együttműködésre törekednek a magas szintű nemzetközi előírások érvényesítése érdekében.
            
            
            
               2.
                     A Felek elismerik az alapvető jogok és szabadságok védelmének fontosságát, ideértve a magánélethez való jogot a személyes adatok védelme tekintetében. E célból a Felek vállalják, hogy vonatkozó jogszabályaik és szabályozásuk keretei közt tiszteletben tartják a fenti jogokkal kapcsolatban vállalt kötelezettségeiket, többek közt a terrorizmus és más, nemzetközi jellegű súlyos bűncselekmények, köztük a szervezett bűnözés megakadályozása és leküzdése során is.
            
            
            
               3.
                     A Felek – vonatkozó jogszabályaik és szabályozásuk keretei közt – párbeszéd és adott esetben szakértelem cseréje útján bilaterális és multilaterális szinten folytatják együttműködésüket, tiszteletben tartva a személyes adatok védelmét.
            
            
               VI. CÍM
            
            
            
               POLITIKAI PÁRBESZÉD ÉS KONZULTÁCIÓS MECHANIZMUS
            
            
            
            
               26. CIKK
            
            
            
               Politikai párbeszéd
            
            
            
               A Felek törekednek arra, hogy hatékony és pragmatikus módon erősítsék a köztük folyó párbeszédet és konzultációt bontakozó kapcsolataik támogatása, kapcsolataik továbbvitele, valamint annak érdekében, hogy multilaterális kötelezettségvállalásaik révén előmozdítsák közös érdekeiket és értékeiket.
            
            
            
            
               27. CIKK
            
            
            
               Konzultációs mechanizmus
            
         
         
            
            
               1.
                     A Felek közötti párbeszédre folyamatos kapcsolattartás, eszmecserék és konzultációk révén kerül sor, többek közt a következő formákban:
            
            
            
               (a)
                     vezetői szintű találkozók évente vagy kölcsönös megegyezés szerint, melyeket felváltva tartanak az Unióban és Kanadában;
            
            
            
               (b)
                     külügyminiszteri szintű találkozók;
            
            
               (c)
                     miniszteri szintű konzultációk a kölcsönös érdeklődésre számot tartó szakpolitikai területekről;
            
            
            
               (d)
                     vezető tisztviselői és munkakapcsolati szintű konzultációk kölcsönös érdeklődésre számot tartó kérdésekről, illetve tájékoztatás és együttműködés a nagyobb horderejű belföldi és nemzetközi fejleményekkel kapcsolatban;
            
            
            
               (e)
                     az Európai Parlament és Kanada országgyűlése közötti delegációcserék ösztönzése.
            
            
            
               2.
                     Miniszteri szintű vegyes bizottság
            
            
            
               (a)
                     Létrejön a miniszteri szintű vegyes bizottság.
            
            
            
               (b)
                     A miniszteri szintű vegyes bizottság:
            
            
            
               i.
                     a transzatlanti párbeszéd helyébe lép;
            
            
         
         
            
               ii.
                     társelnökei Kanada külügyminisztere és az Unió külügyi és biztonságpolitikai főképviselője;
            
            
            
               iii.
                     évente, vagy – ha a körülmények úgy kívánják – kölcsönös megállapodásnak megfelelően találkozik;
            
            
            
               iv.
                     elfogadja saját napirendjét, szabályait és eljárásait;
            
            
            
               v.
                     mindkét Fél jóváhagyásával hozza határozatait;
            
            
               vi.
                     a kapcsolatok helyzetéről évente jelentést kap az együttműködési vegyes bizottságtól és ajánlásokat tesz az együttműködési vegyes bizottság munkájával kapcsolatban, többek közt a jövőbeli együttműködés új területeiről és bármely olyan vita megoldásáról, amely a megállapodás végrehajtása során merült fel;
            
            
            
               vii.
                     a Felek képviselőiből áll.
            
            
            
               3.
                     Együttműködési vegyes bizottság
            
            
            
               (a)
                     A Felek együttműködési vegyes bizottságot hoznak létre.
            
            
            
               (b)
                     A Felek biztosítják, hogy az együttműködési vegyes bizottság:
            
            
            
               i.
                     ajánlásokat tesz a Felek közötti együttműködés prioritásaival kapcsolatban;
            
            
            
               ii.
                     figyelemmel kíséri a Felek közötti stratégiai kapcsolatok fejlődését;
            
         
         
            
            
               iii.
                     véleményt cserél és javaslatot tesz valamennyi közös érdekű kérdésben;
            
            
            
               iv.
                     az eredményességre, nagyobb hatékonyságra és a Felek közötti szinergiák növelésére tesz javaslatot;
            
            
            
               v.
                     biztosítja e megállapodás megfelelő alkalmazását;
            
            
               vi.
                     a Felek által közzétételre kerülő éves jelentést készít a miniszteri szintű vegyes bizottság számára a kapcsolatok állapotáról e cikk (2) bekezdése b) pontja vi. alpontjának megfelelően;
            
            
            
               vii.
                     bármely olyan kérdéssel foglalkozik, amelyet a Felek e megállapodás keretében elé terjesztenek;
            
            
            
               viii.
                     albizottságokat hoz létre munkája elvégzésének támogatására. Ezek az albizottságok azonban nem jöhetnek létre olyan területen, amelyen a Felek közötti más megállapodás már létrehozott valamilyen szervet;
            
            
            
               ix.
                     megtárgyalja azokat a helyzeteket, amelyekben valamelyik Fél azt állítja, hogy külön megállapodással nem szabályozott területre irányuló döntéshozatali folyamatok sértették az érdekeit.
            
            
            
               (c)
                     A Felek biztosítják, hogy: az együttműködési vegyes bizottság évente egyszer, az Unióban és Kanadában felváltva ülésezik; hogy bármelyik Fél kérésére az együttműködési vegyes bizottság külön ülést tart; hogy az együttműködési vegyes bizottság társelnökei Kanada vezető tisztviselője és az Unió vezető tisztviselője; valamint hogy az együttműködési vegyes bizottság megállapítja saját hatásköreit, ideértve a megfigyelők részvételét is.
            
            
            
               (d)
                     Az együttműködési vegyes bizottság a Felek képviselőiből áll, megfelelően figyelembe véve a hatékonysági és gazdaságossági szempontokat a részvétel szintjének megállapításánál.
            
            
            
               (e)
                     A Felek megállapodnak abban, hogy az együttműködési vegyes bizottság kérheti a Felek közötti meglévő kétoldalú megállapodások által létrehozott bizottságokat és hasonló szerveket, hogy rendszeresen jelentést tegyenek tevékenységükről az együttműködési vegyes bizottságnak a Felek közötti kapcsolatok folyamatos és átfogó felülvizsgálatának részeként.
            
            
               28. CIKK
            
         
         
            
            
               A kötelezettségek teljesítése
            
            
            
               1.
                     A megállapodás által megtestesített kölcsönös tisztelet és együttműködés szellemében a Felek megteszik azokat az általános vagy különleges intézkedéseket, amelyek a megállapodás szerinti kötelezettségeik teljesítéséhez szükségesek.
            
            
            
               2.
                     Amennyiben a megállapodás végrehajtásával vagy értelmezésével kapcsolatban kérdések vagy nézeteltérések merülnek fel, a Felek megerősítik a konzultációra és együttműködésre irányuló erőfeszítéseiket, hogy e kérdéseket időben és baráti módon megoldják. Valamely Fél kérésére a kérdést vagy nézeteltérést az együttműködési vegyes bizottság elé terjesztik további megvitatásra és tanulmányozásra. A Felek közösen úgy is dönthetnek, hogy ezeket az ügyeket az együttműködési vegyes bizottságnak jelentést tevő különleges albizottságok elé terjesztik. A Felek biztosítják, hogy az együttműködési vegyes bizottság vagy a kinevezett albizottság ésszerű időn belül összeül a megállapodás végrehajtásával vagy értelmezésével kapcsolatban felmerült nézeteltérések megoldása érdekében, melyre korai egyeztetések, a tények gondos vizsgálata – ideértve adott esetben a szakértői véleményeket és tudományos bizonyítékokat is –, valamint hatékony párbeszéd útján kerül sor.
            
            
            
               3.
                     Megerősítve az emberi jogok és a nonproliferáció iránti közös elkötelezettségüket a Felek dönthetnek úgy, hogy a 2. cikk (1) bekezdésében és a 3. cikk (2) bekezdésében foglalt kötelezettségek különösen súlyos és lényegi megsértését különösen sürgős esetként kezelik. A Felek úgy vélik, hogy egy helyzet akkor minősülhet a 2. cikk (1) bekezdése „különösen súlyos és lényegi megsértésének”, ha az kivételes súlyú vagy jellegű, mint például az államcsíny vagy az olyan súlyos bűncselekmények, amelyek a nemzetközi közösség békéjét, biztonságát és jóllétét veszélyeztetik.
            
            
               4.
                     Amennyiben egy harmadik országban alakul ki a különösen sürgős esettel egyenértékűnek minősíthető súlyosságú és jellegű helyzet, a Felek bármely Fél kérésére törekednek sürgős konzultációt tartani a helyzettel kapcsolatos álláspontok megvitatása és a lehetséges reagálás mérlegelése érdekében.
            
            
            
               5.
                     Abban a valószínűtlen és váratlan esetben, ha a különösen sürgős eset valamely Fél területén alakul ki, bármely Fél a miniszteri szintű vegyes bizottság elé terjesztheti az ügyet. A miniszteri szintű vegyes bizottság kérheti az együttműködési vegyes bizottságot, hogy 15 napon belül tartson sürgős konzultációt. A Felek rendelkezésre bocsátanak minden olyan vonatkozó információt, amely szükséges a helyzet alapos vizsgálatához, valamint időben és hatékony módon való megoldásához. Amennyiben az együttműködési vegyes bizottság nem tudja megoldani a helyzetet, az ügyet a miniszteri szintű vegyes bizottsághoz utalhatja sürgős mérlegelés céljából.
            
            
            
               6.
                     (a)
                     Amennyiben a miniszteri szintű vegyes bizottság nem képes megoldani a helyzetet, bármely Fél úgy dönthet, hogy felfüggeszti a megállapodás rendelkezéseinek alkalmazását. Az Unióban a rendelkezések alkalmazásának felfüggesztéséhez egyhangú döntésre van szükség. Kanadában a rendelkezések alkalmazásának felfüggesztésére vonatkozó határozatot Kanada kormánya hozza saját jogszabályainak és rendelkezéseinek megfelelően. Az érintett Fél késedelem nélkül írásban értesíti határozatáról a másik Felet, és a felfüggesztésre vonatkozó határozatot az ügy Felek számára elfogadható módon való megoldásához szükséges legrövidebb ideig alkalmazza;
            
            
            
               (b)
                     A Felek folyamatosan figyelemmel kísérik a helyzetet, amely a határozat meghozatalát eredményezte, és amely alapot adhat arra, hogy a megállapodás keretein kívüli egyéb megfelelő intézkedéseket tegyenek. Az alkalmazás felfüggesztését vagy egyéb intézkedést meghozó Fél visszavonja e lépéseit, amint ez indokolttá válik.
            
            
               7.
                     Ezenkívül a Felek elismerik, hogy az emberi jogok vagy a nonproliferáció (3) bekezdésben meghatározott különösen súlyos és lényegi megsértése alapot adhat az EU és Kanada közötti átfogó gazdasági és kereskedelmi megállapodás (CETA) felmondására is, összhangban annak 30.9. cikkével.
            
            
            
               8.
                     Ez a megállapodás nem érinti vagy nem sérti a Felek közötti egyéb megállapodások értelmezését vagy alkalmazását. Különösen e megállapodás vitarendezési rendelkezései nem lépnek a Felek közötti egyéb megállapodások vitarendezési rendelkezéseinek helyébe, és semmilyen módon nem befolyásolják azokat.
            
            
            
         
         
            
               VII. CÍM
            
            
            
               ZÁRÓ RENDELKEZÉSEK
            
            
            
            
               29. CIKK
            
            
            
               Biztonság és adatszolgáltatás
            
            
            
               1.
                     Ez a megállapodás nem értelmezhető úgy, mint amely sérti az Uniónak, a tagállamoknak vagy Kanadának a hivatalos iratokhoz való nyilvános hozzáférésre vonatkozó jogszabályait és előírásait.
            
            
            
               2.
                     E megállapodás nem értelmezendő úgy, mint amely bármelyik Felet arra kötelezi, hogy olyan információt adjon át, amelynek átadását alapvető biztonsági érdekeivel ellentétesnek ítéli meg.
            
            
               30. CIKK
            
            
            
               Hatálybalépés és megszűnés
            
            
            
               1.
                     A Felek értesítik egymást a megállapodás hatályba lépéséhez szükséges jogi eljárásaik lezárulásáról. A megállapodás az utolsó értesítés időpontját követő hónap első napján lép hatályba.
            
            
            
               2.
                     Az (1) bekezdés sérelme nélkül az Unió és Kanada ideiglenesen alkalmazza a megállapodás e bekezdésben megállapított részeit a megállapodás hatálybalépéséig, belső eljárásaiknak és jogszabályaiknak megfelelően.
            
            
         
         
            
               Az ideiglenes alkalmazás az azon dátumot követő második hónap első napjától veszi kezdetét, amelyen az Unió és Kanada értesítették egymást a következőkről:
            
            
            
               (a)
                     Értesítés az Unió részéről az e célból szükséges belső eljárások lezárulásáról, amely megjelöli a megállapodás ideiglenesen alkalmazandó részeit; továbbá
            
            
            
               (b)
                     Értesítés Kanada részéről az e célból szükséges belső eljárások lezárulásáról, amely megerősíti Kanada jóváhagyását a megállapodás ideiglenesen alkalmazandó részeit illetően;
            
            
            
               3.
                     Bármelyik Fél írásban értesítheti a másik Felet az e megállapodás felmondására irányuló szándékáról. A felmondás az értesítést követően hat hónappal lép hatályba.
            
            
               31. CIKK
            
            
            
               Módosítás
            
            
            
               E megállapodás a Felek írásos megállapodásával módosítható. A módosítás az azon dátumot követő hónap első napján lép hatályba, amelyen a Felek értesítik egymást a módosítás hatálybalépéséhez szükséges valamennyi belső eljárás lezárulásáról.
            
            
            
            
               32. CIKK
            
            
            
               Értesítések
            
            
            
               A 30. és 31. cikkben előírt értesítéseket az Európai Unió Tanácsa Főtitkárságának, illetőleg Kanada Külügyi, Kereskedelmi és Fejlesztési Minisztériumának, vagy ezek jogutódainak kell megküldeni.
            
            
         
         
            
            
               
            
               33. CIKK
            
            
            
               Területi hatály
            
            
            
               Ezt a megállapodást egyrészről azokon a területeken kell alkalmazni, amelyeken az Európai Unió alapját képező szerződések alkalmazandók, az ezekben a szerződésekben meghatározott feltételekkel, másrészről Kanada területén.
            
            
            
            
               34. CIKK
            
            
            
               A Felek meghatározása
            
            
            
               E megállapodás alkalmazásában a Felek egyrészről hatásköreiktől függően az Európai Unió vagy tagállamai, illetve az Európai Unió és tagállamai, és másrészről Kanada.
            
            
            
               Ez a megállapodás két-két eredeti példányban készült angol, francia, bolgár, cseh, dán, észt, finn, görög, holland, horvát, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén nyelven készült, amely szövegek mindegyike egyaránt hiteles.
            
            
            
               FENTIEK HITELÉÜL az alulírott, erre kellően feljogosított meghatalmazottak aláírták ezt a megállapodást.